PATVIRTINTA

Vilniaus kolegijos Akademinės tarybos

2020  m. birželio 16 d. nutarimu Nr. AT N –5

**VILNIAUS KOLEGIJOS BAIGIAMŲJŲ DARBŲ (PROJEKTŲ) RENGIMO IR GYNIMO**

**TVARKOS APRAŠAS**

# BENDROSIOS NUOSTATOS

1. Vilniaus kolegijos baigiamųjų darbų (projektų) rengimo ir gynimo tvarkos aprašas (toliau – Aprašas) nustato baigiamųjų darbų (projektų) rengimo, peržiūros ir gynimo katedroje bei baigiamųjų darbų gynimo komisijoje procedūrą.
2. Baigiamasis darbas (projektas) (toliau – BD) – tai originalus, savarankiškai parengtas studento darbas sisteminant, reflektyviai ir kritiškai analizuojant, integruojant bei pritaikant teorinę, praktinę, empirinę informaciją, siekiant pademonstruoti pasiektus BD studijų rezultatus. Išimtinais atvejais fakulteto dekanas studijų programą kuruojančios katedros vedėjo teikimu gali leisti rengti ir ginti BD daugiau nei vienam studentui.
3. BD apimtis kreditais numatyta studijų programoje, o BD rengimo etapai ir jų atlikimo terminai – BD rengimo etapų plane.

4. BD gynimas yra viešas. Katedros vedėjo teikimu, dekano įsakymu, kai BD rezultatai negali būti viešinami, BD gali būti ginamas uždarame baigiamųjų darbų gynimo komisijos posėdyje.

5. BD rengiami ir ginami vadovaujantis fakulteto dekano patvirtintais BD rengimo, įforminimo ir gynimo metodiniais nurodymais.

6. Muzikos, teatro ir dizaino studijų krypčių BD rengimo, peržiūros ir gynimo katedroje bei baigiamųjų darbų gynimo komisijoje procedūrą nustato Menų ir kūrybinių technologijų fakulteto taryba.

# II. BD RENGIMAS

7. BD rengimo etapų planą (1 priedas), kuriame įvardijami BD rengimo etapai ir jų atlikimo terminai, kiekvienais mokslo metais parengia katedros vedėjas ir teikia tvirtinti prodekanui. Šis planas skelbiamas viešai. BD rengimo etapų aprašymas pateiktas 1 lentelėje.

1 lentelė

 BD rengimo etapai ir jų atlikimo terminai

|  |  |  |  |
| --- | --- | --- | --- |
| Eil. Nr. | BD rengimo etapas | BD rengimo etapo aprašymas | Atlikimo terminas |
| 1. | BD probleminio tyrimo lauko sričių paskelbimas studentams | BD probleminio tyrimo lauko sritis studentai renkasi iš sąrašo, kurį skelbia studijų programą kuruojanti katedra. BD problemą, atitinkančią studijų programos kryptį, gali siūlyti ir studentas. Pastarasis ją turi suderinti su katedros vedėju. | Ne vėliau nei likus 1 mėnesiui iki baigiamojo darbo rengimo etapo pradžios |
| 2. | BD vadovo skyrimas | BD vadovais katedros vedėjo teikimu dekano įsakymu skiriami Kolegijos dėstytojai ar socialinių partnerių atstovai, turintys ne žemesnį nei magistro laipsnį. Studentas kartu su BD vadovu aptaria BD rengimo etapų plane numatytas veiklas, konsultuoja studentą BD rengimo klausimais. Studentas turi teisę kreiptis į katedrą su argumentuotu prašymu skirti BD konsultantą.  |
| 3. | BD temos registravimas katedroje | Studentas el. paštu. katedrai pateikia užpildytą BD temos registravimo lapą (2 priedas).BD tema lietuvių ir anglų kalbomis aptariama ir, jei reikia, tikslinama katedros posėdyje. BD temos suderinimas fiksuojamas katedros protokolu.Jeigu katedros posėdyje BD tema buvo patikslinta, studentas katedrai el. paštu pateikia patikslintą BD temos registravimo lapą. | Iki BD rengimo etapų plane nurodytos datos |
| 4. | BD temų tvirtinimas dekano įsakymu | BD temas lietuvių ir anglų kalbomis katedros teikimu tvirtina fakulteto dekanas. BD temą studentas gali keisti motyvuotu prašymu dekanui, suderinęs su katedros vedėju, bet ne vėliau kaip likus 6 savaitėms iki BD gynimo. | Ne vėliau kaip per 5 darbo dienas nuo BD temos registravimo katedroje  |
| 5.  | BD peržiūra ir (arba) gynimas katedroje  | BD peržiūrai ir (arba) gynimui dekano įsakymu sudaroma 3 atitinkamos studijų krypties dėstytojų komisija / komisijos (toliau – Katedros komisija). Atsižvelgiant į studijų programos specifiką, BD peržiūros ir (arba) gynimo katedroje organizavimą reglamentuoja fakulteto dekano patvirtinti BD rengimo, įforminimo ir gynimo metodiniai nurodymai.Tuo atveju, kai studentas, dalyvaudamas mainų programoje, BD rengia užsienio aukštojoje mokykloje / įmonėje ar studijuoja nuotoliniu būdu, ar kitais atvejais leidus Kolegijos direktoriui, BD pristatyti ir (arba) ginti gali nuotoliniu būdu, o pristatymas ir (arba) gynimas turi būti įrašomas.Katedros komisija rekomenduoja / nerekomenduoja leisti ginti BD baigiamųjų darbų gynimo komisijoje. Leidimas ginti BD ir recenzentų skyrimas skelbiamas dekano įsakymu.  | BD rengimo etapų plane numatytais terminais |
| 6. | BD savarankiškumo patikra | Studentas BD elektroninį dokumentą (PDF formatu) patalpina *Moodle* aplinkoje, kuriojeBD automatiškai pateikiamas savarankiškumo patikrinimui. Sugeneruojama BD sutapties ataskaita, su kuria susipažįsta BD vadovas. BD vadovas, nustatęs plagiato faktą, informuoja katedros vedėją ir dekaną bei praneša Akademinės etikos komitetui. |
| 7. | BD registravimas katedroje  | Studentas pateikia katedrai:atspausdintą BD (1 egz.) su autoriaus, vadovo ir konsultanto (jei buvo) parašais ir BD vadovo atsiliepimą, (3 priedas).  |  |
| 8. | BD recenzavimas  | Recenzentas – BD vertintojas, turintis ne žemesnį kaip magistro laipsnį arba jam prilygintą išsilavinimą  ir kurio pagrindinė profesinė ir (ar) mokslinė / meninė veikla yra susijusi su konkrečia studijų kryptimi. Recenzentui priskirti recenzavimui BD pateikiami Kolegijos nurodytose elektroninėse failų talpyklose (*OneDrive, Moodle)*. Recenzentas turi būti susipažinęs su BD rengimo ir gynimo metodiniais nurodymais, kuriais vadovaudamasis parengia recenziją (4 priedas).  | Recenzentas katedros vedėjui recenziją atsiunčia el. paštu ne vėliau nei likus 1 darbo dienai iki gynimo. |
| 9. | Studento susipažinimas su recenzija | Studentui recenziją katedros vedėjas arba jo įgaliotas katedros darbuotojas išsiunčia elektroniniu paštu.  | Ne vėliau nei likus 1 darbo dienai iki BD gynimo  |

**III. BD GYNIMAS**

8. BD vertinti (ir kvalifikacijai suteikti, jei numatyta teisės aktuose) kiekvienais mokslo metais direktoriaus įsakymu ne vėliau nei likus 2 savaitėms iki BD gynimo sudaroma BD gynimo komisija (toliau – Komisija) iš 3 arba 5 asmenų, iš kurių du trečdalius turi sudaryti darbdavių atstovai, turintys ne žemesnį kaip magistro laipsnį (jei studijų krypties (krypčių grupių) aprašas nenumato kitaip). Vienas iš darbdavių atstovų minėtu direktoriaus įsakymu skiriamas Komisijos pirmininku. Jungtinės studijų programos BD vertinti sudaroma Komisija, kurios sudėtis numatyta Jungtinės studijų programos sutartyje.

9. BD ginami Komisijos posėdyje BD gynimo tvarkaraštyje numatytu laiku. Tvarkaraštį rengia studijų programą kuruojanti katedra, tvirtina dekanas. Tvarkaraštis skelbiamas ne vėliau nei likus 5 d. d. iki gynimo Komisijoje.

10. Komisijos posėdį protokoluoja direktoriaus paskirtas Komisijos sekretorius.

11. Jei BD ginamas nuotoliniu būdu, gynimas turi būti įrašomas. BD Įrašai saugomi *Stream* platformoje.

12. Komisijai prieš posėdį pateikiami: atspausdinti BD su recenzijomis ir vadovų atsiliepimais, BD vertinimo kriterijai, dekano įsakymas, leidžiantis ginti BD Komisijoje, studentų sąrašai.

13. Komisija, pasibaigus gynimui, aptaria ir vertina BD uždarame Komisijos posėdyje. Kiekvienas Komisijos narys darbus vertina balu. Galutinį BD įvertinimą sudaro visų Komisijos narių ir recenzento įvertinimų vidurkis.

14. Po posėdžio Komisija studentus su BD įvertinimu supažindina kiekvieną individualiai.

15. Studentų kūriniai, sukurti rengiant baigiamąjį darbą, yra fakulteto nuosavybė.

**IV. BAIGIAMOSIOS NUOSTATOS**

16. Komisijos sprendimas dėl BD įvertinimo yra galutinis ir apeliacine tvarka neskundžiamas.

17. Studentas dėl galimo BD gynimo procedūros pažeidimo ne vėliau kaip kitą darbo dieną po BD gynimo gali kreiptis raštu su prašymu dekanui, pateikdamas jį fakulteto raštinėje.

18. Studentams, dėl svarbių priežasčių (liga, gimdymas, nelaimingas atsitikimas, šeimos nario mirtis) negalėjusiems numatytu laiku parengti ir ginti BD, jų prašymu dekano įsakymu BD gynimas gali būti atidėtas iki kito Komisijos posėdžio.

19. Studentai, neparengę BD nustatytu laiku, neatvykę į BD gynimą be svarbios priežasties, neapgynę BD, yra braukiami iš studentų sąrašų.

\_\_\_\_\_\_\_\_\_\_\_\_\_